追賦秋浦
作者：陳文蔚
朝代：宋

paragraphs: 我爲秋浦遊，欲訪秋浦跡。
及已到此邦，秋浦無處覓。
或云百里間，始見江祖石。
或云江祖石，止在齊山側。
地形著山川，記載具文籍。
父兄世流傳，論且不可覈。
况出形器表，理可俄而測。
所以聖人心，貴在於默識。
不然差毫釐，千里成舛忒。
想今錦鷤鳥，欲見已不得。
試聽白猿吟，儻能喧夜寂。